ET Euroopa Liidu Teataja C 29/6

Prantsuse Vabariigi algatus eesmärgiga võtta vastu nõukogu otsus, mis käsitleb infotehnoloogia tolliotstarbelist kasutamist

(2009/C 29/05)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 30 lõike 1 punkti a ja artikli 34 lõike 2 punkti c,

võttes arvesse Prantsuse Vabariigi algatust,

võttes arvesse Euroopa Parlamendi arvamust (1)

ning arvestades järgmist:

(1) Toll koos teiste pädevate asutustega vastutab ühenduse välispiiridel ja ühenduse territooriumil mitte üksnes ühenduse eeskirjade, vaid ka siseriiklike õigusaktide rikkumiste ennetamise, uurimise ja kohtulikule menetlemisele kaasaaitamise eest.

(2) Igasuguse salakaubaveo suurenemine on tõsine oht rahva tervisele, moraalile ja turvalisusele.

(3) Tolliametitevahelist koostööd tuleb tugevdada menetluste kehtestamisega, mille kohaselt võivad tolliametid tegutseda ühiselt ja vahetada salakaubaveoga seotud isikuandmeid ja muid andmeid, kasutades sellist liiki andmete haldamiseks ja edastamiseks uusi tehnoloogiaid, võttes arvesse 28. jaanuaril 1981 Strasbourgis sõlmitud isikuandmete automatiseeritud töötlemisel üksikisikute kaitset käsitleva Euroopa Nõukogu konventsiooni sätteid ning Euroopa Nõukogu ministrite komitee 17. septembri 1987. aasta soovituses R (87) 15 esitatud põhimõtteid, millega nähakse ette sätted isikuandmete kasutamise kohta politseisektoris.

(4) Samuti tuleb tagada võimalikult suur täiendavus Euroopa Politseiameti (Europol) ja Euroopa Õigusalase Koostöö Üksusega (Eurojust) tehtava koostöö raames võetavate meetmetega, et neil asutustel oleks juurdepääs tolliinfosüsteemi andmetele.

(5) Toll peab oma igapäevases töös kohaldama nii ühenduse kui ka muid kui ühenduse sätteid, mistõttu on vaja tagada, et vastastikust abi ja halduskoostööd käsitlevaid sätteid arendataks samaaegselt. Sellest tulenevalt on vaja arvesse võtta Euroopa Parlamendi ja nõukogu 9. juuli 2008. aasta määruse (EÜ) nr 766/2008 (millega muudetakse nõukogu määrust (EÜ) nr 515/97 liikmesriikide haldusasutuste vastastikusest abist ning haldusasutuste ja komisjoni vahelisest koostööst tolli- ja põllumajandusküsimusi käsitlevate õigusaktide nõutava kohaldamise tagamiseks) (2) sätteid tolliinfosüsteemi ja tolli uurimisjuhtumite andmebaasi kohta.

(6) Infotehnoloogia tolliotstarbelise kasutamise 26. juuli 1995. aasta konventsiooni (edaspidi „TIS konventsioon”) (3), jõustumisest alates saadud kogemused näitavad et tolliinfosüsteemi kasutamisega üksnes vaatluste ja aruandluse ning varjatud jälgimise või erikontrolli otstarbel ei ole võimalik täielikult saavutada süsteemi eesmärki, milleks on siseriiklike õigusaktide tõsiste rikkumiste ennetamisele, uurimisele ja kohtulikule menetlemisele kaasaaitamine.

(7) Strateegiline analüüs peaks aitama kõige kõrgemal tasandil kindlaks määrata pettusevastase võitluse kavad, eesmärgid ja tegevussuunad, kavandada meetmeid ja kasutada püstitatud tegevuseesmärkide saavutamiseks vajalikke ressursse.

(8) Selliste isikute või ettevõtete, kes rikuvad või tõenäoliselt rikuvad siseriiklikke õigusakte, tegevust, vahendeid ja kavatsusi käsitleva tegevusanalüüs peaks aitama tolliasutustel võtta iga konkreetse juhtumi korral sobivaid meetmeid, et saavutada pettusevastase võitluse eesmärgid.

(9) Seetõttu tuleks TIS-konventsioon asendada.

(10) Käesoleva otsusega austatakse põhiõigusi ja järgitakse eelkõige Euroopa Liidu põhiõiguste hartas tunnustatud põhimõtteid,

ON TEINUD KÄESOLEVA OTSUSE:

I PEATÜKK

TOLLIINFOSÜSTEEMI LOOMINE

Artikkel 1

1. Liikmesriikide tolliametid loovad tolli vajadustele reageerimiseks ühise automatiseeritud infosüsteemi (edaspidi „tolliinfosüsteem”) ja haldavad seda.

2. Tolliinfosüsteemi eesmärk käesoleva otsuse sätete kohaselt on aidata kaasa siseriiklike õigusaktide tõsiste rikkumiste ennetamisele, uurimisele ja kohtulikule menetlemisele, kiirendades andmete kättesaadavust ja suurendades seega liikmesriikide tolliametite koostöö- ja kontrollimenetluste tõhusust.

II PEATÜKK

MÕISTED

Artikkel 2

Käesolevas otsuses kasutatakse järgmisi mõisteid:

1) „siseriiklikud õigusaktid” — liikmesriigi õigusnormid, mille kohaldamine kuulub täielikult või osaliselt asjaomase liikmesriigi tolli pädevusse ja mis käsitlevad: a) kaupade liikumist, mille suhtes kohaldatakse keeldude, piirangute või kontrolliga seotud meetmeid, eelkõige Euroopa Ühenduse asutamislepingu artiklites 36 ja 223 ette nähtud meetmeid; b) ebaseaduslikust rahvusvahelisest uimastiärist pärit, selle teel otseselt või kaudselt saadud vara või toodete üleandmist, muundamist, varjamist või peitmist, või tegevust, millega rikutakse: i) liikmesriigi õigus- või haldusnorme, mille kohaldamine kuulub täielikult või osaliselt asjaomase liikmesriigi tolli pädevusse seoses kaupade piiriülese liikumisega, mille suhtes kohaldatakse keeldude, piirangute või kontrolliga seotud meetmeid, eelkõige Euroopa Ühenduse asutamislepingu artiklites 36 ja 223 ette nähtud meetmeid, ning seoses ühtlustamata aktsiisidega; ii) ühenduse sätteid ja nendega seotud rakendussätteid, mis reguleerivad kaupade importi, eksporti, transiiti ja tolliterritooriumil paiknemist liikmesriikide ja kolmandate riikide vahelises, samuti liikmesriikide omavahelises kaubanduses, kui tegemist on kaupadega, millel pole ühenduse staatust Euroopa Ühenduse asutamislepingu artikli 23 lõike 2 tähenduses, või kaupadega, mille ühenduse staatuse kindlakstegemiseks on vaja täiendavat kontrolli või uurimist; iii) kõiki ühise põllumajanduspoliitika raames ühenduse tasandil vastu võetud sätteid ja põllumajandustoodete töötlemisel saadud kaupade suhtes kehtestatud erinorme või iv) ühenduse tasandil vastu võetud sätteid, mis käsitlevad ühtlustatud aktsiise ja käibemaksuga maksustatavat importi, ning neid rakendavaid või kõnealuses raamistikus kasutatavaid siseriiklikke sätteid;

2) „isikuandmed” — igasugune tuvastatud või tuvastatava isikuga seotud teave;

3) „andmed edastanud liikmesriik” — liikmesriik, kes sisestab andmed tolliinfosüsteemi;

4) „tegevusanalüüs” — siseriiklike õigusaktidega vastuolus või tõenäoliselt vastuolus oleva tegevuse analüüsimine järgmiste etappide kaudu: a) andmete, sealhulgas isikuandmete kogumine; b) andmeallika ja andmete usaldatavuse hindamine; c) kõnealuste andmete vaheliste või nende andmete ja muu olulise teabe vaheliste seoste otsimine, metoodiline esiletoomine ja tõlgendamine; d) tähelepanekute, oletuste või soovituste esitamine, mida pädevad asutused saavad otseselt kasutada riskialase teabena muu siseriiklike õigusaktidega vastuolus oleva tegevuse ennetamiseks ja kindlakstegemiseks ja/või nimetatud tegevuses osaleva isiku või ettevõtte tuvastamiseks;

5) „strateegiline analüüs” — siseriiklike õigusaktidega vastuolus oleva tegevuse üldiste arengutendentside uurimine ja esiletoomine siseriiklike õigusaktide rikkumise teatavate vormide ohtlikkuse, ulatuse ja mõju hindamise kaudu, et määrata prioriteete, mõista nähtust või ohtu paremini, suunata pettuse ennetamist ja kindlakstegemist ning teha ümberkorraldusi asjaomaste ametkondade töös. Strateegiliseks analüüsiks võib kasutada üksnes anonüümseid andmeid.

III PEATÜKK

TOLLIINFOSÜSTEEMI TOIMIMINE JA KASUTAMINE

Artikkel 3

1. Tolliinfosüsteem koosneb keskandmebaasist, millele on võimalik igas liikmesriigis juurde pääseda terminalide kaudu. Keskandmebaas sisaldab eranditult artikli 1 lõikes 2 sätestatud eesmärgi täitmiseks vajalikke andmeid, sealhulgas isikuandmeid, mis liigitatakse järgmiselt:

a) kaubad;

b) transpordivahendid;

c) ettevõtted;

d) isikud;

e) pettuse arengutendentsid;

f) kasutatavad erialateadmised;

g) kaupade kinnipidamine, arestimine või konfiskeerimine.

2. Komisjon tagab tolliinfosüsteemi infrastruktuuri tehnilise haldamise kooskõlas eeskirjadega, mis on ette nähtud nõukogu vastu võetud rakendussätetega.

Komisjon annab haldamise kohta aru artiklis 23 osutatud komiteele.

3. Komisjon edastab kõnealusele komiteele tehnilise haldamise praktilise korra.

Artikkel 4

1. Liikmesriigid määravad kindlaks kirjed, mis tuleb tolliinfosüsteemi sisestada iga artiklis 3 osutatud kategooria kohta ulatuses, mis on vajalik süsteemi eesmärgi saavutamiseks. Mingil juhul ei kanta artikli 3 punktis e osutatud kategooriasse isikuandmeid.

2. Artikli 3 punktides a–d osutatud kategooriates infosüsteemi sisestatavad andmed sisaldavad üksnes järgmist informatsiooni:

a) perekonnanimi, neiupõlvenimi, eesnimed, endised perekonnanimed ja varjunimed;

b) sünniaeg ja -koht;

c) kodakondsus;

d) sugu;

e) isikut tõendavate dokumentide (pass, ID-kaart, juhiluba) number, väljaandmise koht ja kuupäev;

f) aadress;

g) kõik eriomased füüsilised ja püsivad tunnused;

h) andmete sisestamise põhjus;

i) soovitatavad meetmed;

j) relvakandmisele, vägivallatsemisele või seaduse eest kõrvalehoidmisele viitav hoiatuskood;

k) transpordivahendi registreerimisnumber.

3. Artikli 3 punktis f osutatud kategoorias infosüsteemi sisestatavad andmed sisaldavad üksnes ekspertide perekonna- ja eesnimesid.

4. Artikli 3 punktis g osutatud kategoorias infosüsteemi sisestatavad andmed sisaldavad üksnes järgmist informatsiooni:

a) perekonnanimi, neiupõlvenimi, eesnimed, endised perekonnanimed ja varjunimed;

b) sünniaeg ja -koht;

c) kodakondsus;

d) sugu;

e) aadress.

5. Mitte mingil juhul ei sisestata isikuandmeid, mis on loetletud 28. jaanuaril 1981 Strasbourgis sõlmitud isikuandmete automatiseeritud töötlemisel üksikisikute kaitset käsitleva Euroopa Nõukogu konventsiooni (edaspidi „1981. aasta Strasbourgi konventsioon”) artikli 6 esimeses lauses.

Artikkel 5

1. Artikli 3 kategooriaga seotud andmed sisestatakse tollinfosüsteemi üksnes vaatluste, aruannete, varjatud järelevalve, erikontrolli ja tegevusanalüüsi tegemiseks.

2. Lõikes 1 nimetatud soovitatavate meetmete, nimelt kas vaatluste ja aruandluse, varjatud jälgimise, erikontrolli või tegevusanalüüsi rakendamiseks võib artikli 3 kategooriatesse kuuluvaid isikuandmeid sisestada tolliinfosüsteemi üksnes juhul, kui eelkõige varasema ebaseadusliku tegevuse põhjal on alust eeldada, et asjaomane isik on sooritanud, parajasti sooritab või kavatseb sooritada siseriiklike õigusaktide tõsiseid rikkumisi.

Artikkel 6

1. Kui artikli 5 lõikes 1 osutatud soovitatavad meetmed viiakse ellu, võib osaliselt või tervikuna koguda järgmisi andmeid ja saata need edastanud liikmesriigile:

i) asjaolu, et asjaomase kauba, transpordivahendi, ettevõtte või isiku asukoht on kindlaks tehtud;

ii) kontrolli koht, aeg ja põhjus;

iii) reisi teekond ja sihtkoht;

iv) asjaomast isikut saatvad või kasutatud transpordivahendis viibivad isikud;

v) kasutatud transpordivahend;

vi) kaasas olevad esemed;

vii) kauba, transpordivahendi, ettevõtte või isiku leidmise asjaolud.

Kui sellist teavet kogutakse varjatud järelevalve käigus, tuleb võtta meetmeid, mis tagavad, et järelevalve varjatust ei seata ohtu.

2. Artikli 5 lõikes 1 nimetatud erikontrolliga seoses võib isikuid, transpordivahendeid ja esemeid läbi otsida ulatuses, mis on lubatav ja kooskõlas selle liikmesriigi õigus- ja haldusnormide ning menetlustega, kus läbiotsimine toimub. Kui liikmesriigi õigusaktid erikontrolli ei luba, asendab see liikmesriik need automaatselt vaatluste ja aruannete tegemise või varjatud järelevalvega.

Artikkel 7

1. Vahetu juurdepääs tolliinfosüsteemile on iga liikmesriigi määratud riigiasutustel. Kõnealusteks riigiasutusteks on tolliametid, kuid ka muud asutused, kes on asjaomase liikmesriigi õigus- ja haldusnormide ning menetluste kohaselt pädevad tegutsema artikli 1 lõikes 2 sätestatud eesmärgi saavutamiseks.

2. Iga liikmesriik saadab teistele liikmesriikidele ja artiklis 23 osutatud komiteele pädevate asutuste loetelu, kellel on käesoleva artikli lõike 1 kohaselt vahetu juurdepääs tolliinfosüsteemile, ja täpsustab iga asutuse puhul, millistele andmetele tal on juurdepääs ja millisel eesmärgil.

3. Erandina lõigetest 1 ja 2 võivad liikmesriigid ühehäälsel kokkuleppel lubada tolliinfosüsteemi kasutada rahvusvahelistel või piirkondlikel organisatsioonidel. Kõnealune kokkulepe tuleb vormistada nõukogu otsusena. Liikmesriigid võtavad nimetatud otsuse tegemisel arvesse kõiki vastastikuseid kokkuleppeid ja artiklis 25 osutatud ühise järelevalveasutuse arvamusi selle kohta, kas andmekaitse meetmed on piisavad.

Artikkel 8

1. Liikmesriigid võivad kasutada tolliinfosüsteemist saadud teavet üksnes artikli 1 lõikes 2 sätestatud eesmärgi saavutamiseks; teabe tolliinfosüsteemi sisestanud liikmesriigi eelneval loal võivad nad kõnealust teavet kasutada ka halduslikel või muudel eesmärkidel, kui andmed sisestanud liikmesriigi kehtestatud tingimustest ei tulene teisiti. Nimetatud muudel eesmärkidel kasutamine peab olema kooskõlas selle liikmesriigi õigus- ja haldusnormide ning menetlustega, kes soovib teavet kasutada, ja kasutamise puhul tuleb arvesse võtta Euroopa Nõukogu ministrite komitee 17. septembri 1987. aasta soovituse R (87) 15, millega nähakse ette sätted isikuandmete kasutamise kohta politseisektoris (edaspidi „soovituse R (87) 15”), põhimõtet 5.5.

2. Ilma et see piiraks käesoleva artikli lõigete 1 ja 4, artikli 7 lõike 3 ning artiklite 11 ja 12 kohaldamist, võivad tolliinfosüsteemist saadud andmeid igas liikmesriigis kasutada üksnes need kõnealuse liikmesriigi määratud ametiasutused, kes on selle liikmesriigi õigus- ja haldusnormide ning menetluste kohaselt pädevad tegutsema artikli 1 lõikes 2 sätestatud eesmärgi saavutamiseks.

3. Iga liikmesriik saadab teistele liikmesriikidele ja artiklis 23 osutatud komiteele loetelu pädevatest asutustest, kelle ta on määranud käesoleva artikli lõike 2 kohaselt.

4. Andmed süsteemi sisestanud liikmesriigi eelneval loal ja kui nimetatud liikmesriigi kehtestatud tingimustest ei tulene teisiti võib tolliinfosüsteemist saadud andmeid edastada muudele kui lõike 2 kohaselt määratud siseriiklikele asutustele, kolmandatele riikidele ja rahvusvahelistele või piirkondlikele organisatsioonidele, kes avaldavad soovi andmeid kasutada. Iga liikmesriik võtab kasutusele erimeetmed, et tagada nende andmete turvalisus väljaspool kõnealuse liikmesriigi territooriumi asuvatele asutustele andmete edastamise või saatmise ajal. Andmed selliste meetmete kohta tuleb edastada artiklis 25 osutatud ühisele järelevalveasutusele.

Artikkel 9

1. Kui käesoleva otsusega ei nähta ette rangemaid sätteid, reguleerivad andmete sisestamist tolliinfosüsteemi andmed edastanud liikmesriigi õigus- ja haldusnormid ning menetlused.

2. Kui käesoleva otsusega ei nähta ette rangemaid sätteid, reguleerivad tolliinfosüsteemist saadud andmete kasutamist, kaasa arvatud kõikide andmed edastanud liikmesriigi soovitatud artikli 5 lõike 1 kohaste meetmete rakendamist, selliseid andmeid kasutava liikmesriigi õigus- ja haldusnormid ning menetlused.

Artikkel 10

1. Iga liikmesriik määrab pädeva tolliasutuse, kes vastutab riigi tolliinfosüsteemi eest.

2. Lõikes 1 osutatud asutus vastutab tolliinfosüsteemi nõuetekohase toimimise eest liikmesriigi territooriumil ja võtab vajalikke meetmeid, et tagada käesoleva otsuse sätete täitmine.

3. Liikmesriigid edastavad üksteisele lõikes 1 nimetatud tolliasutuse nime.

Artikkel 11

1. Kui käesoleva otsuse IX peatükist ei tulene teisiti, on Euroopa Politseiametil (Europol) oma volituste piires vastavalt artiklitele 2–6 õigus pääseda juurde tolliinfosüsteemi sisestatud andmetele, nendega tutvuda ja sisestada andmeid kõnealusesse süsteemi.

2. Juhul kui Europol märkab tolliinfosüsteemis tehtud päringu põhjal hoiatusteadet, teavitab ta Euroopa Politseiameti (Europol) (4) asutamist käsitlevas nõukogu … otsuses (edaspidi „Europoli otsus” määratletud kanalite kaudu liikmesriiki, kes kõnealuse hoiatusteate sisestas.

3. Tolliinfosüsteemist saadud teabe kasutamine toimub selle liikmesriigi nõusolekul, kes andmed süsteemi sisestas. Kui asjaomane liikmesriik lubab kõnealust teavet kasutada, kohaldatakse selle töötlemise suhtes Europoli otsus. Europol võib kõnealust teavet edastada kolmandatele riikidele ja kolmandatele isikutele üksnes selle liikmesriigi nõusolekul, kes andmed süsteemi sisestas.

4. Europol võib asjaomaselt liikmesriigilt küsida muud teavet vastavalt Europoli otsus.

5. Ilma et see piiraks lõigete 3 ja 4 kohaldamist, ei ühenda Europol tolliinfosüsteemi osi, millele tal on juurdepääs, ühegi Europoli poolt või Europolis kasutatava andmete kogumise arvutisüsteemiga ega edasta neis olevaid andmeid sellisesse süsteemi ega lae alla või muul moel kopeeri ühtegi tolliinfosüsteemi osa.

Europol piirab juurdepääsu tolliinfosüsteemi sisestatud andmetele üksnes selleks nõuetekohaselt volitatud Europoli töötajatega.

Europol lubab Europoli otsus artikli 34 alusel loodud ühisel järelevalveasutusel kontrollida Europoli tegevust seoses talle antud õigusega juurde pääseda tolliinfosüsteemi sisestatud andmetele ja nendega tutvuda.

Artikkel 12

1. Kui IX peatükist ei tulene teisiti, on Euroopa Õigusalase Koostöö Üksuse (Eurojust) liikmesriikide liikmetel ja nende assistentidel oma volituste piires vastavalt artiklitele 2–6 õigus pääseda juurde tolliinfosüsteemi sisestatud andmetele ja nendega tutvuda.

2. Juhul kui Eurojusti liikmesriigi liige märkab tolliinfosüsteemiga tutvumisel hoiatusteadet, teavitab ta sellest liikmesriiki, kes kõnealuse hoiatusteate sisestas. Sellise tutvumise käigus saadud teavet võib edastada kolmandatele riikidele või kolmandatele isikutele üksnes hoiatusteate sisestanud liikmesriigi nõusolekul.

3. Käesolevat artiklit ei saa tõlgendada nii, et see mõjutaks nõukogu 28. veebruari 2002. aasta otsuse 2002/187/JSK (millega moodustatakse Eurojust, et tugevdada võitlust raskete kuritegude vastu) (5) sätteid andmekaitse kohta või Eurojusti liikmesriikide liikmete või nende assistentide vastutuse kohta omavolilise või ebaõige andmetöötluse eest, või kõnealuse otsuse kohaselt moodustatud ühise järelevalveasutuse volitusi.

4. Ühtegi tolliinfosüsteemi osa, millele liikmesriikide liikmetel või nende assistentidel on juurdepääs, ei või ühendada ühegi Eurojusti poolt või Eurojustis andmete kogumiseks ja töötlemiseks kasutatava arvutisüsteemiga ning nendes süsteemides sisalduvaid andmeid ei või edastada mis tahes teise arvutisüsteemi; samuti ei või ühtegi tolliinfosüsteemi osa alla laadida.

5. Juurdepääsuõigus tolliinfosüsteemi sisestatud andmetele on üksnes Eurojusti liikmesriikide liikmetel ja nende assistentidel ega laiene Eurojusti töötajatele.

IV PEATÜKK

ANDMETE MUUTMINE

Artikkel 13

1. Üksnes andmed edastanud liikmesriigil või Europolil on õigus muuta, täiendada, parandada või kustutada andmeid, mida ta on sisestanud tolliinfosüsteemi.

2. Kui andmed edastanud liikmesriik või Europol märkab või tema tähelepanu juhitakse asjaolule, et tema sisestatud andmed sisaldavad faktivigu või on sisestatud ja säilitatakse käesoleva otsuse vastaselt, muudab, täiendab, parandab või kustutab see liikmesriik nõuetekohaselt andmed ning teavitab sellest teisi liikmesriike ja Europoli.

3. Kui mõnel liikmesriigil või Europolil on tõendeid, mis võimaldavad väita, et andmekirje sisaldab faktivigu või on tolliinfosüsteemi sisestatud ja seal säilitatud käesoleva otsuse vastaselt, teavitab ta sellest andmed edastanud liikmesriiki või Europoli niipea kui võimalik. Andmed edastanud liikmesriik või Europol kontrollib kõnealuseid andmeid ja vajaduse korral parandab või kustutab viivitamata kirje. Andmed edastanud liikmesriik või Europol teatab teistele liikmesriikidele ja Europolile kõikidest tehtud parandustest või kustutamistest.

4. Kui liikmesriik või Europol märkab tolliinfosüsteemi andmeid sisestades, et tema teade on vastuolus eelmise teatega sisu või soovitatava meetme poolest, teatab ta sellest viivitamata eelmise teate esitanud liikmesriigile või Europolile. Seejärel püüavad mõlemad liikmesriigid ja Europol küsimuse lahendada. Lahkarvamuse korral jääb kehtima varasem teade, kuid süsteemi sisestatakse need uue teate osad, mis ei ole eelmisega vastuolus.

5. Kui liikmesriigi kohus või muu pädev asutus teeb lõpliku otsuse muuta, täiendada, parandada või kustutada tolliinfosüsteemi sisestatud andmeid, kohustuvad liikmesriigid ja Europol vastastikku seda otsust täitma, kui käesolevas otsuses ei ole sätestatud teisiti. Kui kohtute või teiste pädevate asutuste otsused, kaasa arvatud artikli 22 lõikes 4 osutatud otsused parandamise või kustutamise kohta on omavahel vastuolus, kustutab kõnealused andmed süsteemist need sisestanud liikmesriik või Europol.

V PEATÜKK

ANDMETE SÄILITAMINE

Artikkel 14

1. Tolliinfosüsteemi sisestatud andmeid säilitatakse üksnes nii kaua, kui on vaja selle eesmärgi saavutamiseks, milleks nad sisestati. Andmed edastanud liikmesriik või Europol, kui andmed on sisestanud Europol, kontrollib andmete säilitamise vajalikkust vähemalt üks kord aastas.

2. Andmed edastanud liikmesriik või Europol, kui andmed on sisestanud Europol, võib kontrollperioodi jooksul otsustada säilitada andmed järgmise kontrollini, juhul kui nende säilitamine on vajalik selle eesmärgi saavutamiseks, milleks nad sisestati. Ilma et see piiraks artikli 22 kohaldamist, kantakse andmete säilitamise otsuse puudumise korral need automaatselt üle tolliinfosüsteemi sellesse ossa, millele on juurdepääs piiratud vastavalt käesoleva artikli lõikele 4.

3. Kui lõike 2 kohaselt on ette nähtud tolliinfosüsteemis säilitatavate andmete ülekandmine, teavitab tolliinfosüsteem sellest automaatselt andmed edastanud liikmesriiki või Europoli, kui andmed on sisestanud Europol, kuu aega ette.

4. Lõike 2 kohaselt üle kantud andmeid säilitatakse tolliinfosüsteemis ühe aasta jooksul, kuid, ilma et see piiraks artikli 22 sätete kohaldamist, säilib juurdepääsuõigus neile andmetele üksnes artiklis 23 osutatud komitee esindajal või artikli 24 lõikes 1 ja artikli 25 lõikes 1 nimetatud järelevalveasutustel. Selle aja jooksul võib andmetega tutvuda üksnes nende täpsuse ja seaduslikkuse kontrollimiseks ning seejärel tuleb need andmed kustutada.

VI PEATÜKK

TOLLI UURIMISJUHTUMITE ANDMEBAASI LOOMINE

Artikkel 15

1. Tolliinfosüsteem sisaldab lisaks artikli 3 kohastele andmetele ka käesolevale peatükile vastavaid andmeid eriandmebaasis, edaspidi „tolli uurimisjuhtumite andmebaas”. Ilma et see piiraks käesoleva peatüki ning VII ja VIII peatüki sätteid, kohaldatakse käesoleva otsuse sätteid ka tolli uurimisjuhtumite andmebaasi suhtes.

2. Tolli uurimisjuhtumite andmebaasi eesmärk on võimaldada vastavalt artiklile 7 määratud tolliuurimist teostavatele siseriiklikele asutustele ühe või mitme isiku või ettevõtte tegevuse uurimisel või selle kohta toimiku avamisel selgitada välja teiste liikmesriikide pädevad asutused, kes uurivad või on uurinud nende isikute või ettevõtjate tegevust, et uurimistoimikute olemasolu kohta teabe saamise abil saavutada artikli 1 lõikes 2 osutatud eesmärk.

3. Iga liikmesriik saadab tolli uurimisjuhtumite andmebaasi tarbeks kõigile teistele liikmesriikidele ja artiklis 16 osutatud komiteele loetelu oma siseriiklike õigusaktide tõsistest rikkumistest.

See loetelu hõlmab üksnes rikkumisi, mille eest võidakse karistada:

a) vabadusekaotuse või vabadust piirava julgeolekumeetmega kestusega maksimaalselt 12 kuud või

b) rahatrahviga summas vähemalt 15 000 EUR.

4. Kui tolli uurimisjuhtumite andmebaasist teavet otsiv liikmesriik vajab isiku või ettevõtte kohta andmebaasis salvestatud uurimistoimiku kohta lisateavet, taotleb ta teabe edastanud liikmesriigilt abi kehtivate vastastikust abi käsitlevate õigusaktide alusel.

VII PEATÜKK

TOLLI UURIMISJUHTUMITE ANDMEBAASI TOIMIMINE JA KASUTAMINE

Artikkel 16

1. Pädevad asutused sisestavad uurimistoimikutesse kantud andmeid tolli uurimisjuhtumite andmebaasi artikli 15 lõikes 2 sätestatud eesmärgil. Sisestatakse üksnes järgmised andmed:

a) isik või ettevõte, kelle kohta on või on olnud liikmesriigi pädevas asutuses avatud uurimistoimik ja i) keda selle liikmesriigi siseriikliku õiguse kohaselt kahtlustatakse siseriiklike õigusaktide tõsises rikkumises või selles osalemises või ii) kelle puhul on selline rikkumine tuvastatud või iii) kelle suhtes on sellise rikkumise eest mõistetud haldus- või kohtulik karistus;

b) uurimistoimikuga hõlmatud valdkond;

c) juhtumiga tegeleva liikmesriigi asutuse nimi, riikkondsus ja kontaktandmed koos toimiku numbriga.

Punktides a, b ja c osutatud andmed sisestatakse iga isiku või ettevõtte puhul eraldi kirjesse. Kirjete vahel seoste loomine ei ole lubatud.

2. Lõike 1 punktis a osutatud isikuandmed koosnevad üksnes järgmisest:

a) isikute puhul: perekonnanimi, neiupõlvenimi, eesnimed, endised perekonnanimed ja varjunimi, sünniaeg ja -koht, kodakondsus, sugu ja aadress;

b) ettevõtete puhul: ärinimi, ettevõtte tegevuse raames kasutatav nimi, registrijärgne asukoht, käibemaksukohustuslasena registreerimise number, aktsiisimaksu identifitseerimisnumber ja aadress.

3. Andmed sisestatakse vastavalt artiklile 19 piiratud ajaks.

Artikkel 17

Liikmesriik ei ole ühelgi konkreetsel juhul kohustatud sisestama artiklis 16 osutatud andmeid tolli uurimisjuhtumite andmebaasi, kui — ja sellisel juhul niikauaks, kui — see kahjustaks asjaomase liikmesriigi avalikku korda või muid olulisi huve eelkõige seoses andmekaitsega.

Artikkel 18

1. Andmete tolli uurimisjuhtumite andmebaasi sisestamise ja andmebaasist päringute tegemise õigus on üksnes artikli 15 lõikes 2 osutatud asutustel.

2. Iga tolli uurimisjuhtumite andmebaasi päring hõlmab järgmisi isikuandmeid:

a) isikute puhul: eesnimi ja/või perekonnanimi ja/või neiupõlvenimi ja/või endised perekonnanimed ja/või varjunimi ja/või sünnikuupäev ja/või aadress;

b) ettevõtete puhul: ärinimi ja/või ettevõtte tegevuse raames kasutatav nimi ja/või registrijärgne asukoht ja/või käibemaksukohustuslasena registreerimise number ja/või aktsiisimaksu identifitseerimisnumber ja/või aadress.

VIII PEATÜKK

TOLLI UURIMISJUHTUMITE ANDMEBAASIS OLEVATE ANDMETE SÄILITAMINE

Artikkel 18

1. Tolli uurimisjuhtumite andmebaasis olevate andmete säilitamise aeg määratakse kindlaks vastavalt andmeid sisestava liikmesriigi õigus- ja haldusnormidele ning menetlustele. Järgmisi andmete andmebaasi sisestamise kuupäevast algavaid tähtaegu ei saa ületada:

a) käimasoleva uurimisega seotud andmeid ei säilitata andmebaasis üle kolme aasta, kui selle aja jooksul ei tuvastata rikkumist; andmed kustutatakse enne aasta möödumist viimasest uurimistoimingust;

b) andmeid uurimisdokumentide kohta, mille põhjal on rikkumine tuvastatud, kuid mille alusel ei ole veel süüdimõistvat kohtuotsust tehtud või trahvi määratud, säilitatakse kuni kuus aastat;

c) andmeid uurimisdokumentide kohta, mille alusel on esitatud süüdistus või määratud trahv, säilitatakse kuni kümme aastat.

2. Niipea kui mõne artiklis 16 nimetatud isiku või ettevõtte suhtes teabe edastanud liikmesriigi õigusnormide kohaselt uurimine lõpetatakse, tuleb kõik andmed selle isiku või ettevõtja kohta viivitamata kustutada igas lõike 1 punktides a, b ja c osutatud uurimise etapis.

3. Andmed kustutatakse tolli uurimisjuhtumite andmebaasist automaatselt, kui andmete säilitamise lõikes 1 osutatud tähtaeg on möödunud.

IX PEATÜKK

ISIKUANDMETE KAITSE

Artikkel 20

1. Iga liikmesriik, kes kavatseb tolliinfosüsteemist isikuandmeid saada või sinna isikuandmeid sisestada, võtab hiljemalt … (6) vastu õigusnormid, millega tagatakse vähemalt 1981. aasta Strasbourgi konventsiooni põhimõtete kohane isikuandmete kaitse tase.

2. Liikmesriik võib saada tolliinfosüsteemist isikuandmeid või neid sinna sisestada üksnes juhul, kui kõnealuse liikmesriigi territooriumil on jõustunud lõikes 1 ette nähtud kord niisuguste andmete kaitsmiseks. Enne seda peab liikmesriik määrama artikli 24 kohaselt riikliku järelevalveasutuse või asutused.

3. Käesoleva otsuse andmekaitset käsitlevate sätete nõuetekohase rakendamise tagamiseks käsitatakse tolliinfosüsteemi kõigis liikmesriikides siseriikliku andmefailina, mille suhtes kohaldatakse lõikes 1 osutatud siseriiklikke sätteid ja kõiki neist sätetest rangemaid käesoleva otsuse sätteid.

Artikkel 21

1. Iga liikmesriik tagab artikli 8 lõiget 1 arvesse võttes, et tolliinfosüsteemist pärit isikuandmete mis tahes kasutamine muudel kui artikli 1 lõikes 2 sätestatud eesmärkidel on selle riigi õigus- ja haldusnormide ning menetluste kohaselt ebaseaduslik.

2. Andmeid võib kopeerida üksnes tehnilisel otstarbel, kui see on artiklis 7 osutatud asutustele andmeotsinguks vajalik.

3. Kui artikli 8 lõikest 1 ei tulene teisiti, ei või teiste liikmesriikide poolt tolliinfosüsteemi sisestatud isikuandmeid kopeerida muudesse siseriiklikesse andmefailidesse, välja arvatud juhul, kui kopeerimine on seotud on riskijuhtimissüsteemidega, mida kasutatakse tollikontrolli suunamiseks siseriiklikul tasandil, või kui kopeerimine on seotud tegevusanalüüsisüsteemiga, mida kasutatakse tegevuse koordineerimiseks.

4. Lõikes 3 osutatud kahel erandjuhul on üksnes iga liikmesriigi siseriiklike asutuste ja komisjoni talituste määratud analüütikud volitatud tolliinfosüsteemi isikuandmeid töötlema kas riskijuhtimissüsteemides, mida siseriiklikud asutused kasutavad tollikontrolli suunamiseks, või tegevusanalüüsisüsteemis, mida kasutatakse tegevuse koordineerimiseks.

5. Liikmesriigid saadavad komisjonile ja teistele liikmesriikidele ning artiklis 23 osutatud komiteele selliste riskijuhtimisasutuste nimekirja, mille juures töötavatel analüütikutel on käesoleva artikli lõike 3 alusel õigus tolliinfosüsteemi sisestatud isikuandmeid kopeerida ja töödelda.

6. Lõikes 4 osutatud siseriiklike asutuste loetelu avaldatakse teadmiseks Euroopa Liidu Teatajas.

7. Tolliinfosüsteemist kopeeritud isikuandmeid säilitatakse üksnes nii kaua, kui on vaja selle eesmärgi saavutamiseks, milleks nad kopeeriti. Andmed kopeerinud tolliinfosüsteemi osapool kontrollib andmete säilitamise vajalikkust vähemalt kord aastas. Säilitamise aeg ei ole pikem kui kümme aastat. Isikuandmed, mida pole analüüsi jätkamiseks vaja, kustutatakse viivitamata või muudetakse anonüümseks.

Artikkel 22

1. Isikute õigusi seoses tolliinfosüsteemis sisalduvate isikuandmetega, eelkõige õigust andmetele juurde pääseda, rakendatakse selle liikmesriigi õigus- ja haldusnormide ning menetluste kohaselt, kus isikuid oma õigusi teostavad.

Kui see on sätestatud asjaomase liikmesriigi õigus- ja haldusnormides ning menetlustes, otsustab artiklis 23 osutatud siseriiklik järelevalveasutus, kas ja millise korra kohaselt tuleb teavet edastada.

Liikmesriik, kes ei ole asjakohaseid andmeid esitanud, võib andmeid edastada üksnes juhul, kui ta annab kõigepealt andmed edastanud liikmesriigile võimaluse seisukoha võtmiseks.

2. Liikmesriik, kellele esitatakse isikuandmetele juurdepääsu taotlus, lükkab taotluse tagasi, kui see võib kahjustada artikli 5 lõikes 1 osutatud aruandes nimetatud meetmete rakendamist või selleks, et kaitsta teiste isikute õigusi ja vabadusi. Andmete juurdepääsu andmisest keeldutakse igal juhul varjatud järelevalve või vaatluste ja aruannete tegemise ajal ning ajal, mil toimub andmete tegevusanalüüs või haldus- või kriminaaluurimine.

3. Igas liikmesriigis võivad isikud asjaomase liikmesriigi õigus- ja haldusnormide ning menetluste kohaselt lasta enda kohta käivaid isikuandmeid parandada või kustutada, kui need andmed on ebaõiged või kui nende andmete sisestamine tolliinfosüsteemi või seal säilitamine on vastuolus käesoleva otsuse artikli 1 lõikes 2 või 1981. aasta Strasbourgi konventsiooni artiklis 5 sätestatud eesmärgiga.

4. Igaüks võib iga liikmesriigi territooriumil kooskõlas kõnealuse liikmesriigi õigus- ja haldusnormide ning menetlustega pöörduda hagi või vajaduse korral kaebusega kohtu või kõnealuse liimesriigi õigus- ja haldusnormide ning menetluste kohaselt pädeva asutuse poole seoses teda puudutavate isikuandmetega tolliinfosüsteemis, et:

a) parandada või kustutada faktivigu sisaldavad isikuandmed;

b) parandada või kustutada isikuandmed, mis on sisestatud või mida säilitatakse tolliinfosüsteemis käesoleva otsuse vastaselt;

c) saada juurdepääs isikuandmetele;

d) saada hüvitist vastavalt artikli 28 lõikele 2.

Asjaomased liikmesriigid kohustuvad vastastikku täitma kohtu või muu pädeva asutuse lõplikke otsuseid vastavalt punktidele a, b ja c.

5. Käesolevas artiklis ja artikli 13 lõikes 5 sisalduvad viited „lõplikule otsusele” ei tähenda ühegi liikmesriigi kohustust kohtu või muu pädeva asutuse otsuse peale edasi kaevata.

X PEATÜKK

INSTITUTSIOONILINE RAAMISTIK

Artikkel 23

1. Luuakse liikmesriikide tolliametite esindajatest koosnev komitee. Lõike 2 punkti a puhul teeb komitee oma otsused ühehäälselt ja lõike 2 punkti b puhul kahekolmandikulise häälteenamusega. Komitee võtab oma töökorra vastu ühehäälselt.

2. Komitee vastutab järgmise eest:

a) käesoleva otsuse rakendamine ja nõuetekohane kohaldamine, ilma et see piiraks artikli 24 lõikes 1 ja artikli 25 lõikes 1 osutatud asutuste volitusi;

b) tolliinfosüsteemi tehniliselt ja töökorralduslikult nõuetekohane toimimine. Komitee võtab kõik vajalikud meetmed, et tagada artiklites 14 ja 26 sätestatud meetmete nõuetekohane rakendamine seoses tolliinfosüsteemiga. Käesoleva lõike rakendamiseks võib komiteel olla vahetu juurdepääs tolliinfosüsteemis olevatele andmetele ja õigus neid andmeid kasutada.

3. Komitee esitab kord aastas nõukogule Euroopa Liidu lepingu VI jaotise kohaselt aruande tolliinfosüsteemi tõhususe ja nõuetekohase toimimise kohta, esitades vajaduse korral soovitusi.

4. Komisjon osaleb komitee töös.

XI PEATÜKK

JÄRELEVALVE ISIKUANDMETE KAITSE ÜLE

Artikkel 24

1. Liikmesriigid määravad siseriikliku järelevalveasutuse või -asutused, kes vastutavad isikuandmete kaitse eest ja teostavad sõltumatut järelevalvet selliste tolliinfosüsteemi sisestatud andmete üle.

Järelevalveasutus või -asutused teostavad kooskõlas vastavate siseriiklike õigusaktidega sõltumatut järelevalvet ja kontrolli, millega tagatakse, et tolliinfosüsteemis hoitavate andmete töötlemisel ja kasutamisel ei rikuta asjaomaste isikute õigusi. Sel eesmärgil on järelevalveasutustel juurdepääs tolliinfosüsteemile.

2. Igaüks võib taotleda mis tahes siseriiklikul järelevalveasutusel kontrollida tolliinfosüsteemis olevaid teda puudutavaid isikuandmeid ja uurida, kuidas on neid andmeid kasutatud. Kõnealuse õiguse suhtes kohaldatakse selle liikmesriigi õigus- ja haldusnorme ning menetlusi, kus taotlus esitatakse. Kui andmed on sisestanud teine liikmesriik, toimub kontrollimine tihedas koostöös asjaomase teise liikmesriigi siseriikliku järelevalveasutusega.

Artikkel 25

1. Luuakse ühine järelevalveasutus, millesse kuulub igast liikmesriigist kaks esindajat, kes valitakse iga liikmesriigi sõltumatust järelevalveasutusest või järelevalveasutustest.

2. Ühine järelevalveasutus täidab oma ülesandeid kooskõlas käesoleva otsuse ja 1981. aasta Strasbourgi konventsiooniga, võttes arvesse soovitust R (87) 15.

3. Ühine järelevalveasutus on pädev jälgima tolliinfosüsteemi toimimist, läbi vaatama selle tööga seotud rakendamis- või tõlgendamisraskusi, uurima probleeme, mis tekivad liikmesriikide siseriiklikel järelevalveasutustel sõltumatu järelevalve teostamisel või üksikisikutel süsteemile juurdepääsu õiguse kasutamisel, ning koostama ettepanekuid probleemide ühiseks lahendamiseks.

4. Oma kohustuste täitmisel on ühisel järelevalveasutusel juurdepääs tolliinfosüsteemile.

5. Ühise järelevalveasutuse koostatud aruanded edastatakse asutustele, kellele siseriiklikud järelevalveasutused esitavad oma aruanded.

XII PEATÜKK

TOLLIINFOSÜSTEEMI TURVALISUS

Artikkel 26

1. Kõiki turvalisuse tagamiseks vajalikke haldusmeetmeid rakendavad:

a) liikmesriikide pädevad asutused seoses oma liikmesriigi tolliinfosüsteemi terminalidega;

b) artiklis 16 osutatud komitee seoses tolliinfosüsteemi ja terminalidega, mis paiknevad tolliinfosüsteemiga samades ruumides, mida kasutatakse tehnilisel otstarbel ja käesoleva artikli lõikes 3 ette nähtud kontrolliks.

2. Pädevad asutused ja artiklis 23 osutatud komitee võtavad meetmeid eelkõige selleks, et:

a) tõkestada ilma loata isikute juurdepääsu andmete töötlemisel kasutatavatele seadmetele;

b) takistada ilma loata isikutel andmete ja andmekandjate lugemist, kopeerimist, muutmist või kustutamist;

c) takistada andmete loata sisestamist ja volitamata tutvumist andmetega, nende muutmist või kustutamist;

d) takistada ilma loata isikute juurdepääsu tolliinfosüsteemis sisalduvatele andmetele andmeedastusseadmete abil;

e) tagada, et tolliinfosüsteemi kasutama volitatud isikutel on juurdepääs üksnes nende pädevusse kuuluvatele andmetele;

f) tagada võimalus kontrollida ja kindlaks teha, millistele asutustele võib andmeid edastada andmeedastusseadmete kaudu;

g) tagada võimalus tagantjärele kontrollida ja kindlaks teha, milliseid andmeid on tolliinfosüsteemi sisestatud, millal ja kelle poolt, ning korraldada päringute seiret;

h) takistada andmete ilma loata lugemist, kopeerimist, muutmist või kustutamist andmeedastuse ja andmekandjate transportimise ajal.

3. Artiklis 23 osutatud komitee jälgib tolliinfosüsteemist päringute tegemist, et kontrollida, kas andmeotsingud olid lubatud ja kas otsijad olid volitatud kasutajad. Vähemalt 1 % kõigist andmeotsingutest tuleb kontrollida. Selliste andmeotsingute ja kontrollimiste loetelu säilitatakse süsteemis ja seda võib kasutada üksnes artiklis 23 osutatud komitee ning artiklites 24 ja 25 osutatud järelevalveasutuste poolt tehtud kontrollide üle järelevalve teostamiseks. Loetelu kustutatakse kuue kuu möödumisel.

Artikkel 27

Artikli 10 lõikes 1 nimetatud pädev tolliasutus vastutab artiklis 26 nimetatud turvameetmete eest seoses asjaomase liikmesriigi territooriumil paiknevate terminalide, artikli 14 lõigetes 1 ja 2 ning artiklis 18 sätestatud kontrollimise ja üldiselt käesoleva otsuse nõuetekohase rakendamisega, kui see on kõnealuse liikmesriigi õigus- ja haldusnormide ning menetluste põhjal vajalik.

XIII PEATÜKK

VASTUTUS JA KOHUSTUSED

Artikkel 28

1. Iga liikmesriik vastutab selle eest, et tema poolt tolliinfosüsteemi sisestatud andmed on täpsed, ajakohased ja seaduslikud. Lisaks sellele vastutab iga liikmesriik 1981. aasta Strasbourgi konventsiooni artikli 5 sätete täitmise eest.

2. Iga liikmesriik vastutab oma õigus- ja haldusnormide ning menetluste kohaselt kahju eest, mida tolliinfosüsteemi kasutamisega on isikutele asjaomases liikmesriigis tekitatud. See kehtib ka juhul, kui kahju põhjustas andmed edastanud liikmesriik, kes sisestas ebatäpseid või käesoleva otsusega vastuolus olevaid andmeid.

3. Kui ebatäpsete andmetega seotud hagi on esitatud liikmesriigi vastu, kes ei ole andmed edastanud liikmesriik, püüavad asjaomased liikmesriigid kokku leppida, kas ja millise osa makstavast kompensatsioonist hüvitab andmed edastanud liikmesriik teisele liikmesriigile. Sel viisil kokku lepitud summad hüvitatakse taotluse korral.

Artikkel 29

1. Andmetöötluse keskse infrastruktuuri (riistvara), tarkvara ja spetsialiseeritud võrguühenduste ning nendega seotud toodete soetamise, uurimise, arendamise ja hooldamisega ning tugi- ja koolitusteenuste osutamisega seonduvad kulud, mis on lahutamatult seotud tolliinfosüsteemi toimimisega, et kohaldada tolli- ja põllumajandusalaseid õigusakte, ning liikmesriikidel oma territooriumil tolliinfosüsteemi toimimisel ja kasutamisel tekkinud kulud kaetakse Euroopa Ühenduste üldeelarvest.

2. Muud käesoleva otsuse rakendamisel tekkivad kulud katavad liikmesriigid. Iga liikmesriigi osa määratakse kindlaks vastavalt sellele, missugune on tema rahvamajanduse kogutoodangu osa kõigi liikmesriikide rahvamajanduse kogutoodangu kogusummast kulude tekkimise aastale eelneval aastal.

Käesoleva lõike kohaldamisel on rahvamajanduse kogutoodang nõukogu 13. veebruari 1989. aasta direktiiviga 89/130/EMÜ, Euratom (rahvamajanduse kogutoodangu turuhindadesse arvutamise ühtlustamise kohta) (7) või muu seda muutva või asendava ühenduse õigusaktiga kindlaks määratud rahvamajanduse kogutoodang.

XIV PEATÜKK

RAKENDUS- JA LÕPPSÄTTED

Artikkel 30

Käesoleva otsuse kohast teavet vahetavad otseselt liikmesriikide ametiasutused.

Artikkel 31

Liikmesriigid tagavad oma õigusaktide vastavuse käesoleva otsusega alates … (6).

Artikkel 32

Käesolev otsus asendab infotehnoloogia tollialase kasutamise konventsiooni ning samuti 12. märtsi 1999. aasta protokolli, mis on koostatud Euroopa Liidu lepingu artikli K.3 alusel rahapesu reguleerimisala kohta infotehnoloogia tollialase kasutamise konventsioonis ja transpordivahendite registreerimisnumbrite konventsiooni lisamise kohta (edaspidi „rahapesu reguleerimisala protokoll”) (8) ja 8. mai 2003. aasta protokolli, mis on koostatud Euroopa Liidu lepingu artikli 34 kohaselt ja millega muudetakse infotehnoloogia tollialase kasutamise konventsiooni tolli uurimisandmebaasi loomist silmas pidades (edaspidi „tolli uurimisjuhtumite andmebaasi loomist käsitlev protokoll”) (9) alates … (6)

Artikkel 33

Kui käesolevast otsusest ei tulene teisiti, tunnistatakse alates … (6) kehtetuks kõik infotehnoloogia tollialase kasutamise konventsiooni ja selle protokollide rakendusmeetmed.

Artikkel 34

Liikmesriikidevahelisi vaidlusi käesoleva otsuse tõlgendamise või kohaldamise üle arutab lahenduse leidmiseks kõigepealt nõukogu vastavalt Euroopa Liidu lepingu VI jaotises sätestatud korrale.

Kui lahendust ei leita kuue kuu jooksul, võib vaidlusosaline anda asja Euroopa Ühenduste Kohtusse.

Artikkel 35

1. Käesolev otsus jõustub kahekümnendal päeval pärast selle avaldamist Euroopa Liidu Teatajas.

2. Seda kohaldatakse alates …

… Nõukogu nimel eesistuja

(1) … arvamus (Euroopa Liidu Teatajas seni avaldamata).

(2) ELT L 218, 13.8.2008, lk 48.

(3) EÜT C 316, 27.11.1995, lk 33.

(4) ELT …

(5) EÜT L 63, 6.3.2002, lk 1.

(6) Palun sisestada käesoleva otsuse kohaldamise kuupäev.

(7) EÜT L 49, 21,2,1989, lk 26.

(8) EÜT C 91, 31.3.1999, lk 2.

(9) ELT C 139, 13.6.2003, lk 2.